作者:韋莊
標題:歸國遙
內容:春欲暮，滿地落花紅帶雨。惆悵玉籠鸚鵡，單棲無伴侶。南望去程何許，問花花不語。早晚得同歸去，恨無雙翠羽。金翡翠，為我南飛傳我意。罨畫橋邊春水，幾年花下醉。別後只知相愧，淚珠難遠寄。羅幕繡幃鴛被，舊歡如夢裡。春欲晚，戲蝶遊蜂花爛熳。日落謝家池館，柳絲金縷斷。睡覺綠鬟風亂，畫屏雲雨散。閑倚博山長歎，淚流沾皓腕。